b'\n_START_ARTICLE_\nIvo Sanader\n_START_SECTION_\n\xc5\xbdivljenjepis\n_START_PARAGRAPH_\nRodil se je v delavski religiozni dru\xc5\xbeini. Otro\xc5\xa1tvo je pre\xc5\xbeivel skupaj z dvema bratoma in sestro. Osnovno \xc5\xa1olo je kon\xc4\x8dal v Splitu. Za nadaljnje \xc5\xa1olanje vseh otrok je bilo premalo denarja, zato je mati zaprosila rektorja splitske nad\xc5\xa1kofijske klasi\xc4\x8dne gimnazije naj ga sprejmejo. Rektor je pro\xc5\xa1nji ugodil in Ivo je postal dijak z dobrimi ocenami. Po kon\xc4\x8dani gimnaziji je nekaj \xc4\x8dasa \xc5\xa1tudiral teologijo v Rimu, a je po dveh letih \xc5\xa1tudij pustil in ga nadaljeval na filozofski fakulteti v Innsbrucku, kjer je 1982 doktoriral iz primerjalne knji\xc5\xbeevnosti in romanistike._NEWLINE_Sanader se je leta 1983 vrnil v domovino, kjer se je v rodnem Splitu zaposlil kot programski urednik in pozneje \xc5\xa1e kot vr\xc5\xa1ilec dol\xc5\xbenosti glavnega urednika pri zalo\xc5\xbeni\xc5\xa1ki hi\xc5\xa1i Logos. To slu\xc5\xbebo je opravljal do leta 1987 ko je ponovno od\xc5\xa1el v Innsbruck, kjer je postal podjetnik in tam 1990 ustanovil tirolsko podru\xc5\xbenico HDZ._NEWLINE_Poleg politike se je Sanader ukvarjal tudi z knji\xc5\xbeevnostjo. Objavil je dve knjigi: Tudi ro\xc5\xbenato je \xc4\x8drno in Fenomen parfuma. Skupaj z A. Stama\xc4\x87em je sestavil antologijo hrva\xc5\xa1ke vojne poezije. Poleg tega je avtor tudi ve\xc4\x8d strokovnih besedil s podro\xc4\x8dja zgodovine knji\xc5\xbeevnosti in \xc4\x8dlan hrva\xc5\xa1kega centra kluba knji\xc5\xbeevnikov PEN ter Dru\xc5\xa1tva hrva\xc5\xa1kih knji\xc5\xbeevnikov. Poleg materin\xc5\xa1\xc4\x8dine teko\xc4\x8de govori angle\xc5\xa1ko, francosko, italijansko in nem\xc5\xa1ko.\n_START_SECTION_\nPolitik\n_START_PARAGRAPH_\nSanader je bil predsednik najvplivnej\xc5\xa1e hrva\xc5\xa1ke politi\xc4\x8dne stranke HDZ in bil dvakratni predsednik vlade Hrva\xc5\xa1ke. _NEWLINE_Sanadarjev politi\xc4\x8dni vzpon se je pri\xc4\x8del leta 1992, ko je bil prvi\xc4\x8d izvoljen za poslanca v hrva\xc5\xa1kem saboru. Avgusta istega leta postane hrva\xc5\xa1ki minister za znanost in tehnologijo, \xc5\xbee januarja 1993 pa namestnik takratnega zunanjega ministra M. Grani\xc4\x87a. Leta 1995 postane \xc5\xa1ef kabineta predsednika F. Tu\xc4\x91mana in glavni sekretar hrva\xc5\xa1kega sveta za obrambo in nacionalno varnost._NEWLINE_Pravi meteorski vzpon pa je Sanader do\xc5\xbeivel po Tu\xc4\x91manovi smrti v decembru 1999, ko je po \xc5\xa1tevilnih znotrajstrankarskih spopadih spomladi 2000 premagal svojega glavnega politi\xc4\x8dnega tekmeca I. Pa\xc5\xa1ali\xc4\x87a in se povzpel na mesto predsednika HDZ. Stranko je v dveh letih preoblikoval v \xc2\xbbkonzervativno stranko\xc2\xab\xc2\xa0in jo uspel deloma oddaljiti od prej\xc5\xa1nih izrazitih nacionalisti\xc4\x8dnih vod. Na parlamentarnih volitvah decembra 2003 je HDZ znova dobila ve\xc4\x8dino v saboru in Sanader je prvi\xc4\x8d postal predsednik vlade. Drugi\xc4\x8d mu je to uspelo postati po volitvah januarja 2008. V drugem mandatu je premiersko funkcijo opravljal do 1. julija 2009 ko je odstopil tako z mesta predsednika vlade, kakor tudi z mesta predsednika HDZ._NEWLINE_Sanader je imel, verjetno tudi zaradi notranje-politi\xc4\x8dnih potreb, do Slovenije in njenih stali\xc5\xa1\xc4\x8d do re\xc5\xa1evanja mejnega spora trda stali\xc5\xa1\xc4\x8da in se nemalokrat poslu\xc5\xbeeval tudi sovra\xc5\xbenega govora, predvsem v zadnjih letih, ko so tekla pristopna pogajanja med Republiko Hrva\xc5\xa1ko in Evropsko Unijo._NEWLINE_3. julija 2009 je nepri\xc4\x8dakovano odstopil z mesta predsednika vlade Hrva\xc5\xa1ke in predsednika stranke ter na to mesto postavil Jadranko Kosor. Ostal je \xc4\x8dastni predsednik HDZ. V za\xc4\x8detku leta 2010 pa je v prostorih stranke sklical izredno novinarsko konferenco, na kateri je kritiziral strankino vodenje vlade in napovedal svojo vrnitev v politiko. Vrh stranke ga je zato izklju\xc4\x8dil iz nje._NEWLINE_Po odvzemu poslanske (saborske) funkcije in imunitete zaradi suma zlorabe polo\xc5\xbeaja in drugih koruptivnih dejanj je bila 9. decembra 2010 za njim razpisana mednarodna tiralica. Tik pred odlo\xc4\x8danjem o odvzemu imunitete je namre\xc4\x8d zapustil dr\xc5\xbeavo._NEWLINE_Od decembra 2010 je bil v preiskovalnem zaporu v Avstriji.'